Iranin iskun aikaan Erbilissä olleet suomalaiset suojautuivat ajoissa.

Iran ampui keskiviikon vastaisena yönä toistakymmentä ballistista ohjusta kohti kahta yhdysvaltalaisjoukkojen Irakissa käyttämää lentotukikohtaa.

Erbilissä oli sunnuntaina 59 suomalaista sotilasta. Suomalaisjoukkojen vahvuus on ollut hieman alle 80, mutta tarkka määrä vaihtelee. IS kysyi Puolustusvoimista suomalaisten tilanteesta.

Moni sotilaista on ollut vuodenvaihteessa palvelusvapaalla, ja heitä on palannut Irakiin tänäkin viikonloppuna.

– Saimme viime yönä tiedon siitä, että kaikki Erbilissä olevat suomalaiset pystyivät suojautumaan ja he ovat kunnossa, valmiuspäällikkö, eversti Pasi Hirvonen kertoo Ilta-Sanomille.

Moni sotilaista on ollut vuodenvaihteessa palvelusvapaalla, ja heitä on palannut Irakiin tänäkin viikonloppuna.

Suomalaissotilaat olivat suojautuneet iskulta pommisuojiin. Suomalaisten käyttämä tukikohta on aidattu alue. Suomalaisten käyttämät suojat ovat maan pinnalla. Ne ovat soralla täytettyjen suurten säkkien rakennelmia, jotka kestävät jopa tykin ammuksen.

Millaisia materiaalisia vahinkoja suomalaisjoukot kokivat?

– Suomalaiset eivät kokeneet materiaalisia vahinkoja. Saimme hälytyksen ansiosta iskuista ennakkovaroituksen, Hirvonen sanoo.

Saksa ilmoitti maanantaina, että se siirtää ainakin osan sotilashenkilöstöstään pois Irakista turvallisuussyiden takia. Saksalla on Irakissa 120 sotilasta.

Miten Suomi toimii jatkossa? Kutsutaanko suomalaiset joukot pois?

– On liian aikaista arvioida tätä. Nyt seurataan, miten Yhdysvaltojen johtama koalitio toimii. Seuraamme lisäksi Irakin hallituksen kantaa asiaan, eversti Hirvonen sanoo.

Suomi laajensi osallistumistaan 2017

Suomi on osallistunut Irakin OIR-operaatioon elokuusta 2015 alkaen koulutus- ja neuvonantotehtävissä osana kansainvälistä Isisin vastaista koalitiota. Suomalaisten kokonaisvahvuus operaatiossa on noin 80.

Operation Inherent Resolve (OIR) on Yhdysvaltain johtama maiden välinen koalitio, jonka toiminta käynnistyi vuonna 2014. OIR-operaation tehtävä on koordinoida ja tehostaa Isisin vastaista kansainvälistä yhteistyötä.

Kesällä 2017 tehtiin päätös laajentaa Suomen osallistumista koskemaan kurdien peshmerga-joukkojen lisäksi myös muita Irakin turvallisuusjoukkoja. Päätöksen mukaisesti Suomi aloitti osallistumisen koulutustoimintaan Pohjois-Irakin kurdien hallinnoiman alueen lisäksi myös muualla Irakin alueella.